Háttér

A görögországi gazdasági fejlemények és szakpolitikák nyomon követése számára a gazdaságpolitikai koordináció európai szemesztere, valamint a 472/2013/EU rendelet ( ) szerinti megerősített felügyelet szolgál keretként. A Görögország esetében alkalmazott megerősített felügyelet ( ) elismeri, hogy Görögországnak folytatnia kell az ország gazdasági és pénzügyi nehézségei forrásainak vagy potenciális forrásainak kezelését biztosítani hivatott intézkedések végrehajtását, valamint a megalapozott és fenntartható gazdasági növekedést támogató strukturális reformok továbbvitelét.

A megerősített felügyelet átfogó keretet nyújt a gazdasági folyamatok figyelemmel kísérése és a fenntartható gazdaságélénkülés biztosításához szükséges szakpolitikák megvalósításának nyomon követése számára. Lehetővé teszi a mindenkori megelőző időszak görögországi gazdasági és pénzügyi fejleményeinek rendszeres értékelését, valamint az államadósság finanszírozási feltételeinek monitoringját és az adósságfenntarthatósági elemzés aktualizálását. A megerősített felügyelet egyúttal keretként szolgál a Görögország által az eurócsoport 2018. június 22-i ülésén az Európai Stabilitási Mechanizmus programja keretében elfogadott reformok folytatására és befejezésére, valamint a pénzügyi támogatási programok keretében elfogadott fontos reformok eredményeinek megóvására vonatkozóan tett általános kötelezettségvállalás értékeléséhez is. Ebben az összefüggésben a megerősített felügyelet módot ad annak nyomon követésére, hogy Görögország hogyan tesz eleget a program keretében hat fontos területen megkezdett kulcsfontosságú strukturális reformok végrehajtása tekintetében a 2022 közepéig ütemezett egyezményes határidőkig teljesítendő egyedi kötelezettségvállalásoknak. A szóban forgó egyedi kötelezettségvállalások i. a költségvetési és a költségvetési-strukturális politikákra; ii. a szociális jólétre; iii. a pénzügyi stabilitásra; iv. a munkaerő- és a termékpiacokra; v. a Görög Köztársaság eszköz- és részesedéskezelő társaságára és a privatizációra; valamint vi. a közigazgatás korszerűsítésére vonatkoznak ( ).

Ez a kilencedik jelentés Görögország megerősített felügyeletéről. A jelentés a 2021. január 26–27-én tett virtuális látogatás, valamint a hatóságokkal folytatott rendszeres párbeszéd megállapításain alapul. A látogatást az Európai Bizottság az Európai Központi Bank közreműködésével folytatta le ( ), míg a Nemzetközi Valutaalap az utólagos programmonitoringja keretében, az Európai Stabilitási Mechanizmus pedig korai előrejelző rendszeréhez kapcsolódóan, az Európai Bizottság és az Európai Stabilitási Mechanizmus közötti munkakapcsolatokról szóló 2018. április 27-i egyetértési megállapodással összhangban szintén részt vett a folyamatban. Ez a jelentés az eurócsoporttal szemben Görögország által a reformok 2020 végéig történő végrehajtásával kapcsolatban vállalt kötelezettségek teljesítését értékeli. A jelentés nem kapcsolódik szakpolitikai feltételekhez kötött adósságenyhítő intézkedések megkezdéséhez, amelyre az elfogadott kétéves ütemezés szerint a tizedik jelentés alapján kerülhet sor. A tizedik jelentés közzététele májusban várható.

ÁLTALÁNOS ÉRTÉKELÉS

A jelentés a világjárvány második hullámának közepén készült, amely 2020 vége előtt a járvány megfékezésére irányuló intézkedések általános szigorításához, és a közelmúltban egyes régiókban, többek között Athénban az iskolák és a kiskereskedelmi vállalkozások bezárásához, valamint a személyes mozgás korlátozásához vezetett. A görög gazdaság a várakozások szerint 2019-hez képest 2020-ban 10 %-kal zsugorodott, és erre az évre is csak részleges fellendülést jeleznek előre. Az idegenforgalmi szezon világjárvány okozta kiesése 2020-ban negatívan érintette Görögországot, tekintettel az idegenforgalmi ágazat gazdasági súlyára. A kormány folytatta a jelenlegi költségvetési intézkedések munkanélküliek és azon alkalmazottak támogatására irányuló kiigazítását, akiknek a szerződését felfüggesztették, meghosszabbította a vállalatok támogatását célzó intézkedéseket, és új célzott intézkedéseket fogadott el a háztartások és a vállalatok védelme érdekében. Az EU által különösen a szükséghelyzeti munkanélküliségi kockázatokat mérséklő ideiglenes támogatást nyújtó új finanszírozási eszközön (SURE) és az Európai Szociális Alapon keresztül támogatott foglalkoztatásvédelmi intézkedések eddig hatékonynak tűnnek, és a munkanélküliségi ráta a jelentős gazdasági visszaesés ellenére nagyjából stabil maradt. A munkával nem rendelkező személyek száma azonban növekszik, mivel az új munkavállalók felvétele továbbra is visszafogott. A vállalkozások és a munkavállalók támaszkodhattak az állami támogatási intézkedések előnyeire; a vállalati – és a pénzügyi – ágazat előtt álló kihívások teljes nagyságrendje azonban várhatóan csak egy későbbi szakaszban, a támogatási intézkedések fokozatos megszüntetésével válik nyilvánvalóvá, ahogy más tagállamokban is. Ezt gondosan kell kezelni a hirtelen kilengések elkerülése érdekében.

A hatóságoknak a nehéz körülmények ellenére számos területen sikerült előrehaladniuk, többek között az oktatás, az állami vagyon kezelése, a privatizációs projektek és az energiapolitika terén. Nevezetesen:

·Az elmúlt három hónapban két ambiciózus reformot fogadtak el az oktatás területén. 2020 decemberében szakképzési reformot fogadtak el azzal a céllal, hogy javítsák e pálya vonzerejét, és jobban összekapcsolják a szakképzést és az egész életen át tartó tanulást a munkaerőpiaci igényekkel. A 2021. februári felsőoktatási törvény célja pedig az egyetemek működésének korszerűsítése és a kínált oktatás minőségének javítása. Emellett megkezdődött az iskolák belső és külső értékelése is.

·A Görög Köztársaság eszköz- és részesedéskezelő társasága elvégezte valamennyi állami tulajdonú vállalat igazgatótanácsának felülvizsgálatát, amely egyedi kötelezettségvállalás volt. A társaság stratégiai tervének végrehajtása a terveknek megfelelően folytatódott, és a hatóságok befejezték a társaságra vonatkozó aktualizált miniszteri iránymutatás elkészítését.

·A privatizációs pályázatok a Marina of Alimos ügylet 2020. december 31-i sikeres lezárásával folytatódtak, emellett jók a kilátások, hogy a Hellinikon-projekt lezárásra kerülhet a következő hónapokban, és régóta várt előrelépés történt az Egnatia-koncesszióhoz szükséges, függőben lévő intézkedések terén is – ezek mindegyike egyedi kötelezettségvállalás.

·Az energiapolitika területén a hatóságok elindították a piaci vizsgálatot azzal a céllal, hogy az elkövetkező hónapokban lezárják az állami villamosenergia-vállalat ellen régóta fennálló antitröszt ügyet, ami szintén egyedi kötelezettségvállalás.

A reformok más fontos területeken is folytatódtak. Az államháztartási gazdálkodás reformja, beleértve az állami beruházási költségvetést is, az igazgatási, gazdasági és funkcionális költségvetési besorolások terén elért előrehaladás révén visszanyerte a szükséges lendületet. Szigorú ellenőrzésre lesz szükség, mivel ez kulcsfontosságú a kifizetési eljárások hatékonyságának növeléséhez. Elfogadták az adóigazgatás emberierőforrás-reformjára vonatkozó jogszabályokat, és a reform megfelelő pályán van ahhoz, hogy a következő felülvizsgálatig teljes körűen megvalósuljon. A közigazgatási reformok is a terveknek megfelelően haladnak, ideértve a köztisztviselők gyorsabb és hatékonyabb felvételét célzó új jogszabály elfogadását is.

Mindazonáltal úgy tűnik, hogy a végrehajtás általános üteme számos területen lelassult, elsősorban a világjárvány miatt, és számos kötelezettségvállalás teljesítését célzó intézkedés végrehajtása késedelmet szenvedett. A világjárvány okozta folyamatos nehézségek mellett a hatóságok rámutattak arra is, hogy az év elején több kulcsfontosságú beosztásban is változások történtek a közigazgatásban, és hogy a helyreállítási és rezilienciaépítési terv előkészítése miatt megnövekedett munkateher némi késedelmet okoz, amit kellőképpen elismernek. Számos részletes, konkrét ütemtervet fogadtak el annak érdekében, hogy a májusi tizedik jelentésig előkészítsék a terepet a jelentősebb előrelépéshez. Ezek közé tartozik a pénzügyi ágazat reformjának folyamatos teljesítése, a Költségvetési Bevételek Független Hatósága humánerőforrás-reformjának teljes körű végrehajtása, a projekt-előkészítő eszköz és a stratégiai projektfolyamat-kezelő működőképessé tétele a jelentős beruházásokra vonatkozóan, az új hátralékok keletkezésének megelőzése és a meglévő hátralékok csökkentése a tapasztalt késedelmeket követően, többek között a hátralékok rendezésével foglalkozó irányítóbizottság megerősítése és a költségvetési eljárások lefolytatására vonatkozó jogszabályi keret egyszerűsítése révén, a beruházások engedélyezésének további egyszerűsítésére vonatkozó reform befejezése az elfogadott területeken, valamint a korszerűsített munka törvénykönyvének elfogadása. Emellett a hatóságok kötelezettséget vállaltak arra, hogy számos konkrét lépést tesznek az egészségügy, a korrupció elleni küzdelem, a közigazgatási reform és a számlatükör végrehajtása terén. Tekintettel az átfogó gazdaságélénkítési stratégia szempontjából betöltött jelentőségére, az igazságügyi reformot újra kell indítani, mivel az igazságszolgáltatási rendszer hatékonyságához kapcsolódó reformok hozzájárulnak a – többek között a magánszektorból származó – beruházások gyors végrehajtásához.

A pénzügyi ágazat néhány kulcsfontosságú reformjának végrehajtása szintén késedelmet szenvedett, de a következő felülvizsgálatig megvalósítandó ambiciózus ütemtervben sikerült megállapodni. A fizetésképtelenségi kódex hatálybalépését az elmúlt év végén részben elhalasztották; egyes elemek várhatóan március 1-jén lépnek hatályba, míg másokat 2021. június 1-jére halasztottak. Ez a kódex a fizetésképtelenségi keret jelentős reformját jelenti, de a részletes specifikációval, valamint a bankokéval összekapcsolt informatikai platform létrehozásával kapcsolatos jelentős végrehajtási munkát igényel. A megállapodás szerinti egyéb reformok végrehajtása folytatódik ugyan, de a korábban elfogadottnál lassabb ütemben, ezért szoros ellenőrzésre lesz szükség, különösen a háztartások fizetésképtelenségével kapcsolatos ügyek hátralékának rendezése (úgy tűnik, a 2021 végi cél elérése veszélyben van), valamint a lehívott állami garanciák elszámolása terén, amelyet 2020 utolsó negyedévében tovább halasztottak, többek között azért, mert nehézzé vált új alkalmazottak felvétele a járvány megfékezésére irányuló intézkedések szigorítása közepette. A hatóságok további intézkedéseket dolgoznak ki a pénzügyi ágazat támogatására, különös tekintettel a Herkules eszközvédelmi program kiterjesztésére, ami üdvözlendő. A járvány megfékezésére irányuló intézkedések 2020 vége felé történő szigorításával összefüggésben a hatóságok minden végrehajtási intézkedést felfüggesztettek az adósok valamennyi kategóriájára vonatkozóan, beleértve az elektronikus árverések lebonyolítását és annak előkészítő lépéseit is, amelyek több hónapot is igénybe vehetnek. A végrehajtási intézkedések ilyen általános befagyasztása – amennyiben elhúzódik – a későbbiekben akadályozhatja a nemteljesítő hitelek görög bankok és állománykezelők általi gyors és hatékony kezelését. A Bizottság ezért felkéri a hatóságokat, hogy időben fogadjanak el átmeneti és célzottabb megoldásokat, ugyanakkor védjék meg a kiszolgáltatott helyzetben lévő háztartásokat.

Ami a helyreállítási és rezilienciaépítési terv előkészítését illeti, a hatóságok szorosan együttműködnek az Európai Bizottsággal. Ez üdvözlendő, mert a Helyreállítási és Rezilienciaépítési Eszköz keretében Görögország számára biztosított jelentős összegű forrás hatékony és megfelelő felhasználása a következő években elősegítené a növekedést, a munkahelyteremtést és a kettős átállást. Az uniós Helyreállítási és Rezilienciaépítési Eszköz a 2021–2026 közötti időszakban 30,5 milliárd EUR-t bocsát Görögország rendelkezésére, ebből 17,8 milliárd EUR-t vissza nem térítendő támogatás formájában. A terv részeként végrehajtott reformok és beruházások a megerősített felügyelet folyamatával összefüggésben várhatóan a korábbi, valamint a folyamatban lévő reformokra építenek, és kiegészítik azokat. A REACT-EU eszköz keretében rendelkezésre álló 1,7 milliárd EUR kiegészítő kerettel és a szükséghelyzeti munkanélküliségi kockázatokat mérséklő ideiglenes támogatást nyújtó európai eszköz (SURE) által már kifizetett 2,7 milliárd EUR-val, valamint minden lehetséges további összeggel ( ) együtt e jelentős finanszírozási források hozzájárulnak a világjárvány gazdasági és társadalmi hatásainak enyhítéséhez, és biztosítják a fenntartható és inkluzív helyreállításhoz szükséges támogatást.

A jelentés összességében azt a következtetést vonja le, hogy Görögország jól haladt a reformokkal kapcsolatban vállalt számos kötelezettség teljesítésével, ugyanakkor – elismerve a világjárvány által okozott nehéz körülményeket – megállapítja, hogy a reformok lendülete lelassult. Az európai intézmények üdvözlik a hatóságok folyamatos szoros és konstruktív szerepvállalását, valamint a kritikus reformokra vonatkozó számos módosított ütemtervről szóló megállapodást. Javasolt, hogy a hatóságok továbbra is mozgósítsák az ahhoz szükséges erőforrásaikat, hogy időben teljesíthessék konkrét kötelezettségvállalásaikat a májusban megjelenő tizedik megerősített felügyeleti jelentésig, amelynek alapján előirányozható a szakpolitikai feltételekhez kötött adósságenyhítő intézkedések következő csomagjának megkezdése.

MAKROGAZDASÁGI FEJLEMÉNYEK

A Covid19-világjárvány továbbra is jelentős negatív hatást gyakorol a görög gazdaságra. Az előző időszakban tapasztalt −14,1 %-os visszaesést követően a gazdaság 2020 harmadik negyedévében 2,3 %-kal bővült az előző negyedévhez képest. A harmadik negyedévben a gazdaság élénkülése lényegesen kevésbé volt dinamikus, mint az euróövezet számottevő fellendülése, főként az idegenforgalmi ágazat hozzáadott értékének jelentős visszaesése miatt. A növekedést a magánfogyasztás vezérelte, míg az áruexport mutatott némi ellenálló képességet. A munkanélküliség tovább csökkent, és 2020 harmadik negyedévében elérte a 16,2 %-ot, ami azt jelzi, hogy az érvényben lévő támogatási intézkedések sikeresen védik a munkahelyeket. Ugyanakkor a foglalkoztatás csökkent az egy évvel ezelőttihez képest, elsősorban az idegenforgalmi ágazatban foglalkoztatottak alacsonyabb száma miatt. Az ifjúsági munkanélküliség szintén csökkent, de továbbra is nagyon magas, 34,2 % volt a harmadik negyedévben.

A járvány megfékezésére irányuló intézkedések 2020 vége felé történő szigorítását követően a gazdasági fellendülés várhatóan az év első felében is erőtlen marad. A 2020 novemberében bejelentett, a járvány megfékezésére irányuló intézkedések továbbra is érvényben maradnak, ami súlyos korlátozásokat von maga után a szolgáltatási ágazatban, míg az ipari termelés kisebb fennakadásokkal folytatódik, bár az ellátási láncok zavarával és korlátozott kereslettel kell szembenéznie. Ezek az életmentéshez szükséges intézkedések várhatóan tovább késleltetik a gazdasági fellendülést. A Bizottság 2021 telére vonatkozó, a járvány megfékezésére irányuló intézkedések közelmúltbeli regionális szigorítása előtt készített előrejelzése szerint a reál-GDP-növekedés 2021-ben eléri a 3,5 %-ot, 2022-ben pedig az 5 %-ot, főként a belföldi keresletnek köszönhetően. Az előrejelzés azt feltételezi, hogy 2021 közepére a vakcinázásnak köszönhetően fokozatosan sikerül megvédeni a legsérülékenyebbeket, ami lehetővé teszi a járvány megfékezésére irányuló intézkedések tartós, de fokozatos enyhítését a második negyedévben. Az előrejelzések szerint a külgazdasági ágazat is pozitívan járul hozzá a növekedéshez, bár a korábban várthoz képest kisebb mértékben, ugyanis az idegenforgalom teljes helyreállása hosszabb időt vehet igénybe. Az előrejelzés azt feltételezi, hogy a 2021. évi költségvetési politika a vállalkozásokat és a háztartásokat célzó beavatkozásokkal továbbra is támogatni fogja a gazdaságot. A gazdaság pangása várhatóan visszafogja az árnövekedést, amely 2021-ben várhatóan enyhén negatív marad, majd 2022-ben helyreáll.